ជំនួប​ម្ចាស់​ជំនួយ​ត្រូវ​ពន្យារ​គ្មាន​ពេល​កំណត់
ការ​លើក​ពេល​វេទិកា​នេះ​ កើត​មាន​ឡើង​ក្រោយ​​ពី​ធានាគារ​ពិភពលោក​បាន​បង្កក​ប្រាក់​ជំនួយ​​កម្ពុជា​ដោយសារ​ជម្លោះ​ដី​ធ្លី​នៅ​បឹងកក់។​
រដ្ឋាភិបាលកម្ពុជាបានសម្រេចពន្យារពេលវេទិកាប្រជុំកិច្ចសហប្រតិបត្តិការអភិវឌ្ឍន៍កម្ពុជា លើកទី៤ ដោយគ្មានពេលកំណត់ជាក់លាក់។ នេះបើតាមសម្តីរបស់លោកឧបនាយករដ្ឋមន្ត្រី គាត ឈន់ រដ្ឋមន្ត្រីក្រសួងសេដ្ឋកិច្ច ហិរញ្ញវត្ថុ នៅថ្ងៃអង្គារនេះ។ មានប្រសាសន៍ប្រាប់ វីអូអេខ្មែរនៅក្រសួងសេដ្ឋកិច្ច និងហិរញ្ញវត្ថុ លោកគាត ឈន់ បានមានប្រសាសន៍ថា មូលហេតុនៃការលើកពេលេវេទិកានេះ បានកំណត់នៅក្នុងអ្វីដែលរដ្ឋាភិបាលបានប្រកាសរួចហើយ។ លោកថ្លែងថា៖ «អើយ! បាទ! ហេតុផលមានជូនទៅឲ្យលោកដែលអ្នកសម្របសម្រួលរួចហើយ គឺគ្មានអីលើសពីហ្នឹងទេ។ ខ្ញុំមិនអាចនឹងកំណត់ពេលណាបានទេ បាទ។ មិនទាន់កំណត់បាន»។ នៅក្នុងសារអេឡិចត្រូនិករបស់លោក គាត ឈន់ ផ្ញើជូនលោក ជី ម៉ាហ្វាន់ នាយកធានាគារពិភពលោកប្រចាំកម្ពុជា និងលិខិតដាច់ដោយឡែកមួយទៀតផ្ញើជូនមន្ត្រីរដ្ឋាភិបាលគ្រប់ស្ថាប័ន និងក្រសួងទាំងអស់ដែលវីអូអេខ្មែរបានទទួលជាពិសេស លោក គាត ឈន់ បានស្នើដល់ធានាគារពិភពលោកឲ្យជូនដំណឹងនៃការពន្យារពេលនេះដល់បណ្តាលប្រទេសដៃគូអភិវឌ្ឍន៍នានា។ លោក គាត់ ឈន់ បានមានប្រសាសន៍នៅក្នុងលិខិតទាំងពីរនោះថា ការសម្រេចលើកពេលវេទិកានេះ បណ្តាលមកពីស្ថានភាពសេដ្ឋកិច្ចពិភពលោក ដែលរហួតមកដល់ពេលនេះ នៅតែមានភាពមិនប្រាកដប្រជានៅឡើយ ហើយស្ថានភាពហិរញ្ញវត្ថុសាធារណៈនៃប្រទេសដែលជាដៃគូសំខាន់ៗ មួយចំនួននៅតែប្រឈមមុខនឹងវិបត្តិសេដ្ឋកិច្ចនៅឡើយ។ ស្ថានទូតសំខាន់ៗមួយចំនួនដែលជាដៃគូអភិវឌ្ឍន៍យ៉ាងសំខាន់របស់កម្ពុជាដូចជាស្ថានទូតសហរដ្ឋអាមេរិក បារាំង និងជប៉ុន បានបង្ហាញពីជំហរប្រយ័ត្នប្រយែងក្នុងការឆ្លើយតបរបស់ខ្លួនទាក់ទឹងទៅនឹងការលើកពេលវេទិកាកិច្ចសហប្រតិបត្តិការអភិវឌ្ឍន៍កម្ពុជាលើកទី៤នេះ។ ក៏ប៉ុន្តែ ស្ថានទូតទាំងនោះបានអះអាងថា បានទទួលដំណឹងពីការលើកពេលនេះហើយតាមរយៈធានាគារពិភពលោក។ ការលើកពេលវេទិកានេះ បានកើតមានឡើងក្រោយពេលពីធានាគារពិភពលោកបានបង្កកប្រាក់ជំនួយកម្ពុជាដោយសារតែរដ្ឋាភិបាលមិនបានដោះស្រាយជម្លោះដីធ្លីនៅតំបន់បឹងកក់។ បន្ទាប់ពីមានការបង្កកជំនួយដោយធនាគារពិភពលោក រដ្ឋាភិបាលកម្ពុជាបានប្រញាប់ប្រញាល់ ប្រគល់ដីជាង១២ហិកតាដល់ប្រជាពលរដ្ឋនៅតំបន់បឹងកក់សម្រាប់ធ្វើការអភិវឌ្ឍដោយខ្លួនឯង។ លោក សុខ សំអឿន នាយកក្រុមអ្នកច្បាប់ការពារសិទ្ធិកម្ពុជា បានបញ្ជាក់ថា តាមការយល់ឃើញរបស់លោក ការលើកពេលសម្រាប់វេទិកានេះដោយសារតែបញ្ហានៅតំបន់បឹងកក់។ លោកបានមានប្រសាសន៍ថា នៅពេលដែលមានកិច្ចប្រជុំ ម្ចាស់ជំនួយតែងតែលើកឡើងនូវអ្វីដែលបានកើតឡើងនាពេលថ្មីៗនេះ។ លោកបានប្រាប់វីអូអេខ្មែរថា៖ «ធម្មតា យើងម្ចាស់ជំនួយ។ កាលណា វាមានបញ្ហាជាមួយអ្នកដែលទទួលជំនួយអញ្ចឹង វាមានបញ្ហា។ អញ្ចឹងតែងតែចាប់ផ្តើមគិត។ តើគួរឲ្យប៉ុណ្ណឹងដដែល ឬក៏ដកខ្លះ ឬក៏អត់សោះ។ អញ្ចឹង ហើយដូច្នេះដើម្បីជៀសវាងពីបញ្ហាហ្នឹង រដ្ឋាភិបាសត្រូវតែត្រៀមខ្លួន ទាញចម្លើយឲ្យបានសមហេតុសមផល ទើបអាចឲ្យទឹកចិត្តម្ចាស់ជំនួយផ្សេងទៀតហ្នឹងនៅតែរក្សាគោលជំហរដែលគេចង់ឲ្យជំនួយមកប្រទេសយើងដដែល បាទ»។ លោកឧបនាយករដ្ឋមន្ត្រី គាត ឈន់ រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុបានជំទាស់នឹងការលើកឡើងនេះ ដោយលោកបានបញ្ជាក់ថា នេះគឺជាការយល់ឃើញតែម្នាក់ឯងតែប៉ុណ្ណោះ។ លោកថ្លែងថា៖ «មកពីគេអ្នកចេះ! ចេះតែធ្វើគិតគូតែម្នាក់ឯងទេ អ្នកនោះ។ ជាមតិអត្តនោម័តិ ចេះតែមានមតិទៅ។ អ្នកណាមានមតិយ៉ាងណាស្រេចតែគេទៅ»។ កាលពីឆ្នាំ២០១០កន្លងទៅនេះ កម្ពុជាបានទទួលជំនួយជាង១.០០០លានដុល្លារអាមេរិក ដោយប្រទេសជំនួយទាំងនោះបានភ្ជាប់លក្ខខណ្ខកំណែទម្រង់យ៉ាងច្រើន។ លោក ឈិត សំអាត នាយកប្រតិបត្តិអង្គការមិនមែនរដ្ឋាភិបាល ដែលហៅកាត់ថា NGOs Forum មិនបានធ្វើអត្ថាធិប្បាយជុំវិញការលើកពេលវេទិការបស់រដ្ឋាភិបាលទេ ដោយលោក ឈិត សំអាត គ្រាន់តែបានបញ្ជាក់ថា លោកទទួលបានដំណឹងអំពីការលើកពេលនេះរួចហើយ។ លោកបានប្រាប់វីអូអេខ្មែរថា៖ «ដោយសារខ្ញុំមិនយល់ពីមូលហេតុច្បាស់លាស់ដែរ គ្រាន់តែបញ្ជាក់ថា NGOs Forum យើងបានដឹងព័ត៌មានពីការពន្យារពេលរបស់កិច្ចប្រជុំរបស់ប្រទេសម្ចាស់ជំនួយជាមួយរដ្ឋាភិបាល។ មូលហេតុផ្សេងៗ ខ្ញុំមិនទាន់បានឃើញបញ្ជាក់នៅក្នុងហ្នឹងឲ្យបានច្បាស់លាស់ដែរ។ អញ្ចឹង! ខ្ញុំសុំមិនមានប្រសាសន៍ច្រើនជាងហ្នឹង»។ វេទិកាកិច្ចសហប្រតិបត្តិការអភិវឌ្ឍន៍កម្ពុជាលើកទី៤រដ្ឋាភិបាលគ្រោងនឹងកំណត់ពេលនៅថ្ងៃទី២៤ និងថ្ងៃទី២៥ ខែវិច្ឆិកា ខាងមុខនេះ ក៏ប៉ុន្តែត្រូវបានលើកពេលទៅវិញ៕